CELEX: 62020CN0347
Language: el
Date: 2020-07-28 00:00:00
Title: Υπόθεση C-347/20: Αίτηση προδικαστικής αποφάσεως την οποία υπέβαλε το Administratīvā rajona tiesa (Λεττονία) στις 28 Ιουλίου 2020 — SIA «Zinātnes parks» κατά Finanšu ministrija

12.10.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 339/7
            
         
      Αίτηση προδικαστικής αποφάσεως την οποία υπέβαλε το Administratīvā rajona tiesa (Λεττονία) στις 28 Ιουλίου 2020 — SIA «Zinātnes parks» κατά Finanšu ministrija
      (Υπόθεση C-347/20)
      (2020/C 339/09)
      Γλώσσα διαδικασίας: η λεττονική
      
         Αιτούν δικαστήριο
      
      Administratīvā rajona tiesa
      
         Διάδικοι στην υπόθεση της κύριας δίκης
      
      
         Προσφεύγουσα: SIA «Zinātnes parks»
      
         Καθού: Finanšu ministrija
      
         Προδικαστικά ερωτήματα
      
      
                  1)
               
               
                  Έχει ο όρος «εγγεγραμμένο κεφάλαιο», ο οποίος μνημονεύεται στο άρθρο 2, σημείο 18, στοιχείο α', του κανονισμού 651/2014 της Επιτροπής, της 17ης Ιουνίου 2014, για την κήρυξη ορισμένων κατηγοριών ενισχύσεων ως συμβατών με την εσωτερική αγορά κατ’ εφαρμογή των άρθρων 107 και 108 της Συνθήκης (1), σε συνδυασμό με άλλες διατάξεις του δικαίου της Ένωσης σχετικά με εταιρικές δραστηριότητες, την έννοια ότι, για τον καθορισμό του εγγεγραμμένου κεφαλαίου, πρέπει να λαμβάνονται αποκλειστικά και μόνο υπόψη οι πληροφορίες που δημοσιοποιήθηκαν βάσει των προβλεπόμενων από την εθνική νομοθεσία κάθε κράτους μέλους τύπων, όταν, ως εκ τούτου, οι πληροφορίες αυτές ισχύουν αποκλειστικά και μόνο από τον χρόνο της δημοσιοποίησης αυτής;
               
            
                  2)
               
               
                  Κατά την αξιολόγηση της έννοιας της «προβληματικής επιχείρησης», η οποία μνημονεύεται στο άρθρο 2, σημείο 18, του κανονισμού 651/2014 της Επιτροπής, της 17ης Ιουνίου 2014, για την κήρυξη ορισμένων κατηγοριών ενισχύσεων ως συμβατών με την εσωτερική αγορά κατ’ εφαρμογή των άρθρων 107 και 108 της Συνθήκης, πρέπει να λαμβάνονται υπόψη οι απαιτήσεις, οι οποίες θεσπίζονται στο πλαίσιο της διαδικασίας επιλογής έργων για χρηματοδότηση από ευρωπαϊκά ταμεία, σχετικά με τα έγγραφα τα οποία πρέπει να υποβάλλονται προς απόδειξη της χρηματοοικονομικής κατάστασης της ενδιαφερόμενης επιχείρησης;
               
            
                  3)
               
               
                  Σε περίπτωση καταφατικής απάντησης στο δεύτερο προδικαστικό ερώτημα, συνάδει προς τις αρχές της διαφάνειας και της απαγόρευσης των διακρίσεων, οι οποίες προβλέπονται στο άρθρο 125, παράγραφος 3, στοιχείο α', περίπτωση ii, του κανονισμού (ΕΕ) 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 (2), εθνική νομοθεσία για την επιλογή έργων η οποία δεν επιτρέπει την παροχή διευκρινίσεων επί των έργων μετά την υποβολή τους;
               
            
         (1)  ΕΕ 2014, L 187, σ. 1.
      
         (2)  ΕΕ 2013, L 347, σ. 320.